
Март 2026. године
Председник Градске општине представља и заступа Градску општину, врши извршну функцију и обавља бројне послове из надлежности Градске општине. У складу са тим, овај Извештај обухвата најзначајније активности реализоване током 2025. године.
Током 2025. године активности органа биле су усмерене на обезбеђивање услова за несметано и ефикасно функционисање Градске општине, као и на извршавање послова и задатака из надлежности Председника општине, утврђених законом и Статутом Градске општине.
Рад Председника Градске општине у извештајном периоду био је усмерен на благовремено и ефикасно извршавање обавеза које произилазе из његове функције. У циљу унапређења рада и боље координације активности, током 2025. године редовно су одржавани састанци и стручни колегијуми, уз консултације са стручним службама, на којима су доношене одлуке од значаја за функционисање Градске општине.
Поред седница стручног колегијума, на дневном нивоу су организовани састанци и консултације Председника Градске општине са функционерима и руководиоцима органа Управе Градске општине и Скупштине Градске општине. 
У складу са текућим потребама и питањима, доношени су појединачни закључци, од којих је највећи број реализован, док су за поједине сложеније и вишегодишње активности дефинисани закључци чија се реализација спроводи континуирано.
На стручним колегијумима са осталим органима разматрана су питања која се односе на рад Управе Градске општине, статус и динамику реализације капиталних и развојних пројеката, изазове у области комуналне делатности и заштите животне средине, решавање имовинско-правних питања, израду неопходне документације, усклађивање одлука, као и давање препорука и мишљења. Све наведене активности имале су за циљ унапређење укупног друштвено-економског развоја локалне заједнице.
У поступању по буџетским средствима радило се у складу са законским прописима, полазећи од Одлуке о буџету Градске општине Врањска Бања за 2025. годину, као и у складу са усвојеним плановима и програмима.
Током 2025. године председник ГО Врањска Бања активно је представљао општину као наредбодавац за извршење буџета, учествујући на бројним радним састанцима, као и у различитим активностима усмереним на развој општине, реализацију донетих одлука, обележавање значајних јубилеја и организацију културних манифестација које се традиционално одржавају, међу којима је и „Каранфил девојче“.
У оквиру комуналног програма током године реализован је већи број пројеката, и то:
1. ЈАВНА РАСВЕТА
-Одржавање уличне расвете у Врањској Бањи и селима.

2. ЧИШЋЕЊЕ И УРЕЂЕЊЕ ВОДОТОКОВА
-Чишћење и уређење водотокова

3. НЕКАТЕГОРИСАНИ ПУТЕВИ
-Чишћење и насипавање некатегорисаних путева

4. РЕКОНСТРУКЦИЈА НЕКАТЕГОРИСАНИХ ПУТЕВА
У Врањској Бањи КП бр. 3017 и КП бр. 1056 и у насељу Ћосики

5. КРПЉЕЊЕ УДАРНИХ РУПА
У улицама Партизански пут, Краља Петра Првог Ослободиоца, Уроша Илића, Боре Станковића, Партизанска, Бошка Ђорђевића, Радничка, тротоари у улици Краља Петра Првог Ослободиоца, у насељима Ћосики, Савинци, Штипљани, Смоница, Огош и Грамађе и у селима Кумарево и Топлац.
6. ПЕРИОДИЧНО ОДРЖАВАЊЕ УЛИЦА – КОЛОВОЗА НА ПОДРУЧЈУ ГО ВРАЊСКА БАЊА
У улици Бошка Ђорђевића и део путног правца од Врањске Бање до села Првонек.

7. ПРОЈЕКТНО ТЕХНИЧКА ДОКУМЕНТАЦИЈА ЗА ИНФРАСТРУКТУРНЕ ПРОЈЕКТЕ
8. ОДРЖАВАЊЕ АУТОБУСКИХ СТАЈАЛИШТА
9. ДЕЗИНФЕКЦИЈА, ДЕЗИНСЕКЦИЈА И ДЕРАТИЗАЦИЈА НА ТЕРИТОРИЈИ ГО ВРАЊСКА БАЊА
10. НАБАВКА АДРЕСНИХ ТАБЛИ И ТАБЛИЦА НА ТЕРИТОРИЈИ ГО ВРАЊСКА БАЊА 
11. ОДРЖАВАЊЕ САОБРАЋАЈНИЦАУ ЗИМСКОМ ПЕРИОДУ 
12. ХОРТИКУЛТУРНО УРЕЂЕЊЕ ЈАВНИХ ПОВРШИНА
13. НАБАВКА УЏБЕНИКА ЗА УЧЕНИКЕ ОД ПРВОГ ДО ОСМОГ РАЗРЕДА
14. НАБАВКА 390 НОВОГОДИШЊИХ ПАКЕТИЋА ЗА ДЕЦУ УЗРАСТА ДО 8 ГОДИНА
Током посматраног периода систематски су унапређени услови за обављање привредних активности, са циљем привлачења нових инвестиција. Инвестиције имају стратешку улогу у развоју економије, јер кроз отварање радних места доприносе смањењу стопе незапослености и подстичу свеукупни економски напредак наше средине. 
Председник Градске општине је и током извештајног периода свој рад усмеравао пре свега ка унапређењу услова живота грађана, водећи рачуна о њиховим потребама и интересима у свим областима које су у надлежности општине. Кроз одговорно и посвећено обављање функције, тежило се стварању услова за ефикасније решавање свакодневних проблема грађана, као и равномерном развоју локалне заједнице
На крају, може се констатовати да су у извештајном периоду успешно обезбеђена средства за несметано функционисање Градске општине, као и услови за ефикасно задовољавање потреба грађана у областима које су у надлежности органа општине.
 Председник Градске општине 
                     Драган Сентић, с.р.

